Propunere de REGULAMENT AL CONSILIULUI de modificare a Regulamentului (UE, Euratom) nr. 1311/2013 de stabilire a cadrului multianual pentru perioada 2014-2020 /* COM/2015/015 final - 2015/0010 (APP) */





EXPUNERE DE MOTIVE 1. CONTEXTUL PROPUNERII Articolul 19 din Regulamentul nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020[1] (Regulamentul privind CFM) prevede revizuirea cadrului financiar multianual (CFM) în cazul adoptării cu întârziere a unor norme sau programe în gestiune partajată: 1. În situația adoptării după 1 ianuarie 2014 a unor noi norme sau programe în gestiune partajată pentru fondurile structurale, Fondul de coeziune, Fondul european agricol pentru dezvoltare rurală, Fondul european pentru pescuit și afaceri maritime, Fondul pentru azil, migrație și integrare și Fondul pentru securitate internă, CFM se revizuiește pentru a transfera către exercițiile următoare, peste plafoanele corespunzătoare pentru cheltuieli, alocările neutilizate în 2014. 2. Revizuirea referitoare la transferul alocărilor neutilizate pentru exercițiul 2014 se adoptă înainte de 1 mai 2015. Ca urmare a ajungerii cu întârziere la un acord privind CFM 2014-2020, diversele acte juridice care conțin dispoziții privind punerea în aplicare a fondurilor au fost adoptate în decembrie 2013 în ceea ce privește Fondul european de dezvoltare regională (FEDR), Fondul social european (FSE), Fondul de coeziune (FC), Fondul european agricol pentru dezvoltare rurală (FEADR) și abia în mai 2014 în ceea ce privește, fondul european pentru pescuit și afaceri maritime (FEPAM), Fondul pentru azil, migrație și integrare (AMIF) și Fondul pentru securitatea internă (FSI). Ulterior au fost adoptate pentru fiecare fond, în cursul anului 2014, o serie de acte de punere în aplicare și acte delegate. Strategia Comisiei de a lansa, începând cu 2012, un dialog informal privind documentele de programare pentru fondurile structurale și de investiții europene (fondurile ESI, cu alte cuvinte FEDR, FSE, FC, FEADR și FEPAM) a condus la obținerea unor rezultate importante. Adoptarea unor acorduri de parteneriat cu statele membre a durat cu aproximativ patru luni mai puțin decât în precedenta perioadă de programare. Cu toate acestea, ca urmare a ajungerii cu întârziere la un acord privind actele juridice, un volum important de programe nu au putut fi adoptate în 2014 și nici nu s-au aflat într-un stadiu suficient de avansat încât să beneficieze de procedura de reportare a creditelor în temeiul articolului 13 din Regulamentul financiar[2]. Programele care sunt „gata de adoptare” la sfârșitul lui 2014, dar nu pot fi adoptate în mod oficial din lipsă de timp, pot beneficia de procedura de reportare prevăzută la articolul 13 alineatul (2) litera (a) din Regulamentul Financiar în ceea ce privește angajamentele din 2014. În acest context, expresia „gata de adoptare” înseamnă că au fost finalizate etapele pregătitoare și nu mai este nevoie de alte acțiuni înainte de inițierea procedurii care să conducă la decizia Comisiei de a adopta programul. În astfel de cazuri, procedura de reportare permite reportarea în 2015 a creditelor din 2014, cu condiția ca sumele aferente anului 2014 să fie angajate până la 31 martie 2015. Alocările care nu au fost utilizate în 2014 și nici nu au fost reportate trebuie să fie transferate în anii următori prin intermediul unei revizuiri a CFM, în conformitate cu articolul 19 din Regulamentul privind CFM. Revizuirea plafoanelor CFM va trebui să fie însoțită de un buget rectificativ în ceea ce privește creditele de angajament pentru 2015. Atât revizuirea, cât și bugetul rectificativ, vor reprezenta condiții prealabile pentru adoptarea programelor care ocazionează angajamentul bugetar și plata prefinanțării inițiale. 2. ELEMENTELE JURIDICE ALE PROPUNERII 2.1. Domeniul de aplicare al revizuirii Revizuirea realizată în temeiul articolului 19 din Regulamentul privind CFM se aplică adoptării ulterioare datei de 1 ianuarie 2014 a unor noi norme sau programe în gestiune partajată pentru fondurile ESI, AMIF și FSI. Astfel, aceasta se aplică în cazul programelor adoptate după 1 ianuarie 2014 chiar dacă actul juridic relevant era adoptat la data respectivă. În plus, termenul de „norme” se referă nu numai la actele legislative de bază care conțin dispoziții privind punerea în aplicare a fondurilor în cauză, ci și la actele de punere în aplicare și la actele delegate, în măsura în care acestea reprezintă o condiție prealabilă pentru pregătirea sau finalizarea programelor. În consecință, această dispoziție se aplică, de asemenea, în cazul fondurilor aferente alocării specifice destinate inițiativei privind ocuparea forței de muncă în rândul tinerilor, întrucât temeiul juridic este același ca în cazul programelor. Dispoziția se aplică, de asemenea, Fondului de ajutor european pentru cele mai defavorizate persoane (FEAD), întrucât angajamentele aferente acestuia provin din fondurile structurale și sunt puse în aplicare prin gestiune partajată. În fine, sub incidența articolului 19 intră și contribuțiile provenite din FEDR la programele transfrontaliere și de bazin maritim instituite în cadrul Instrumentului european de vecinătate și al instrumentului de asistență pentru preaderare, întrucât sumele respective fac parte din alocările naționale definite la articolul 91 alineatul (2) din Regulamentul privind dispozițiile comune (RDC) în ceea ce privește fondurile ESI[3]. Pe de altă parte, dispoziția nu se aplică nici sumelor transferate din Fondul de coeziune către Mecanismul pentru interconectarea Europei, nici asistenței tehnice realizate la inițiativa Comisiei și nici acțiunilor inovatoare, întrucât acestea nu fac parte din programe și sunt gestionate de Comisie prin gestiune directă. Dispoziția nu se aplică nici contribuțiilor din rubrica 4 din CFM, chiar dacă acestea sunt transferate către FEDR sau către obiectivul Cooperare teritorială europeană. Articolul 19 nu impune constrângeri în ceea ce privește profilul transferurilor de alocări către anii următori. 3. TRANSFERUL ALOCĂRILOR În ceea ce privește creditele de angajament pentru programe aflate în gestiune directă în sensul articolului 19 din Regulamentul privind CFM, în 2014 a fost anulată suma de 21 043 639 478 EUR în prețuri actuale. Aceasta corespunde tranșelor din 2014 ale programelor care nu au putut fi angajate în 2014 și nici reportate în 2015. Tabelul de mai jos prezintă distribuția pe fonduri a angajamentelor din 2014, făcându-se distincția între angajamentele adoptate în 2014 și cele reportate, precum și între acestea și cele care urmează să fie transferate în temeiul articolului 19 din Regulamentul privind CFM. Comisia propune transferarea în 2015 a celei mai mari părți din alocările neutilizate în 2014, pentru a menține ritmul investițiilor destinate stimulării creșterii economice și creării de locuri de muncă, a reduce la minim diferențele de tratament față de programele adoptate în 2014 și a asigura un tratament egal față de programele ale căror angajamente din 2014 sunt reportate în conformitate cu articolul 13 din Regulamentul financiar[4]. Prin urmare, toate alocările care nu au fost utilizate în 2014 și nici nu au fost reportate vor fi transferate în 2015, cu excepția cazurilor de mai jos. Se propune ca alocările FEADR neutilizate să fie transferate în părți egale în 2015 și 2016. Acest lucru se justifică printr-un efect cumulativ, în special cel al împrejurărilor de mai jos. – Cadrul de reglementare în care sunt prevăzute elementele esențiale de care au nevoie statele membre pentru pregătirea programelor lor de dezvoltare rurală a fost finalizat abia în a doua jumătate a anului 2014. În plus, cel mai recent regulament de modificare a actului de bază, care a urmat deciziei statelor membre de a transfera sume între ajutoarele directe și dezvoltarea rurală, ceea ce a avut un impact asupra programării, a intrat în vigoare abia la sfârșitul lunii decembrie 2014. – Din cauza normelor de tranziție instituite prin Regulamentul nr. 1310/2013, sume semnificative cheltuite în cadrul noilor programe de dezvoltare rurală sunt în continuare plătite, pe perioada de tranziție dintre cele două perioade, din linia bugetară destinată vechilor programe. Prin urmare, dublarea angajamentelor disponibile în linia bugetară destinată noilor programe de dezvoltare rurală ar conduce la creșterea alocărilor neutilizate în 2015, întrucât plățile anuale totale nu ar epuiza toate angajamentele disponibile în linia bugetară pentru noile programe de dezvoltare rurală. – Spre deosebire de alte fonduri ESI, programele finanțate din FEADR nu vor beneficia de prefinanțare anuală, ceea ce va conduce la solicitarea unui volum mai mare de plăți intermediare în termenele de dezangajare. În ceea ce privește contribuțiile din FEDR către programele transfrontaliere sau de bazin maritim instituite în cadrul Instrumentului european de vecinătate (programele IEV-CTF) și al instrumentului de asistență pentru preaderare (programele IPA-CTF), se propune ca întreaga alocare FEDR din 2014 să fie transferată în 2017. Instituirea acestor programe este mai complexă și durează mai mult timp. Motivul este caracterul specific al acestor programe, în care sunt implicate statele membre și țări candidate sau învecinate. În cazul programelor finanțate din AMIF sau din FSI, alocările care nu au fost utilizate în 2014 sunt transferate către anii 2015-2017, urmându-se un profil descrescător. Actele de bază pentru aceste fonduri au fost adoptate abia în mai 2014, în timp ce adoptarea unei serii de acte de punere în aplicare și acte delegate este încă în așteptare. Aceste fonduri sunt supuse unei reguli de dezangajare mai stricte decât în cazul fondurilor ESI, și anume n+2, începând cu al doilea an al punerii în aplicare, în loc de n+3. În fine, experiența statelor membre în materie de gestionare a acestor fonduri în gestiune partajată e relativ nouă. Transferul propus al alocărilor din 2014 în decurs de trei ani ține cont de aceste caracteristici speciale. În consecință, se propune ca alocările care nu au fost utilizate în 2014 să fie transferate către anii următori conform tabelului de mai jos. 4. IMPLICAȚIILE ASUPRA PLĂȚILOR În ceea ce privește implicațiile asupra plăților din 2015, acestea vor fi cuprinse în bugetul votat pentru 2015. Prima prefinanțare inițială care nu a fost plătită în 2014 va trebui să fie plătită în 2015 împreună cu a doua prefinanțare. Cu toate acestea, creditele corespunzătoare neutilizate din 2014 au fost utilizate prin transferuri pentru a reduce numărul de facturi neplătite din perioada anterioară (2007-2013), iar în 2015, dacă este necesar, s-ar putea realiza operațiunea inversă pentru furniza fonduri destinate prefinanțărilor. Implicațiile pe termen mediu și lung ale transferului asupra plăților intermediare sunt mai dificil de anticipat. Actele legislative prin care se stabilesc dispozițiile privind punerea în aplicare a fondurilor conțin dispoziții pentru dezangajarea automată a creditelor care nu au fost utilizate într-un termen dat, care este de n+3 ani pentru fondurile ESI și de n+2 ani pentru AMIF și FSI. Anul „n” corespunde anului în care s-a realizat angajamentul bugetar. Întrucât atât în cazul unei reportării, cât și în cazul unui transfer de credite de angajament din 2014 în 2015, angajamentul bugetar va fi realizat în 2015, perioada n+3 va începe în 2015, termenul deplasându-se în mod corespunzător de la sfârșitul lui 2017 la sfârșitul lui 2018. În cazul n+2, se aplică același mecanism: perioada va începe în 2015, iar termenul se va deplasa în mod corespunzător cu un an. În principiu, aceasta ar putea conduce la o deplasare a plăților de la un an la altul fără ca aceasta să conducă la scăderea nevoilor globale pentru perioada 2014-2020. Pe de altă parte, ritmul real al punerii în aplicare nu va fi predeterminat de transfer. În cadrul tuturor programelor, indiferent de data adoptării lor, cheltuielile sunt eligibile de la 1 ianuarie 2014 (iar în cazul inițiativei privind ocuparea forței de muncă în rândul tinerilor de la 1 septembrie 2013 și în cazul Fondului de ajutor european pentru cele mai defavorizate persoane de la 1 decembrie 2013). Aceasta înseamnă că punerea în aplicare ar putea începe înainte de adoptarea oficială a programelor în cauză, ceea ce ar limita impactul asupra întârzierii depunerii de cereri de plăți intermediare. Se așteaptă ca atât faptul că statele membre dispun de n+3 ani pentru cheltuirea fondurilor (sau n+2 în cazul AMIF și al FSI), ținând cont de prefinanțarea inițială și anuală, cât și disponibilitatea marjei globale pentru plăți (articolul 5 din Regulamentul privind CFM) să atenueze și mai mult impactul transferului de angajamente din 2014 asupra plafoanelor anuale de plată. Din aceste motive, Comisia nu propune revizuirea plafoanelor de plată. Comisia va reanaliza periodic situația ținând cont de procesul de punere în aplicare și va înainta propuneri, dacă este cazul, în conformitate cu dispozițiile relevante din Regulamentul privind CFM. 5. CADRUL FINANCIAR REVIZUIT, ÎN PREȚURI ACTUALE Propunerea de transfer de alocări din tabelul cu CFM de mai jos este exprimată în prețuri actuale și include ajustarea tehnică realizată pentru 2015[5]. Regulamentul Consiliului de modificare a Regulamentului privind CFM trebuie să facă trimitere la tabelul de bază prezentat în anexa la acesta, în care sumele sunt exprimate în prețuri constante de la nivelul anului 2011. Astfel, sumele exprimate în prețuri actuale trebuie transformate în prețuri din 2011. 2015/0010 (APP) Propunere de REGULAMENT AL CONSILIULUI de modificare a Regulamentului (UE, Euratom) nr. 1311/2013 de stabilire a cadrului multianual pentru perioada 2014-2020 CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 312, având în vedere Tratatul de instituire a Comunității Europene a Energiei Atomice și, în special articolul 106a, având în vedere propunerea Comisiei Europene, având în vedere aprobarea Parlamentului European, după transmiterea proiectului de act legislativ către parlamentele naționale, hotărând în conformitate cu o procedură legislativă specială, întrucât: (1) Articolul 19 din Regulamentul (UE, Euratom) nr. 1311/2013 al Consiliului[6] prevede că în situația adoptării după 1 ianuarie 2014 a unor noi norme sau programe în gestiune partajată pentru fondurile structurale, Fondul de coeziune, Fondul european agricol pentru dezvoltare rurală, Fondul european pentru pescuit și afaceri maritime, Fondul pentru azil, migrație și integrare și Fondul pentru securitate internă, cadrul financiar multianual trebuie revizuit pentru a transfera către exercițiile următoare, peste plafoanele corespunzătoare pentru cheltuieli, alocările neutilizate în 2014. Revizuirea referitoare la transferul alocărilor neutilizate pentru exercițiul 2014 se adoptă înainte de 1 mai 2015. (2) Ca urmare a adoptării cu întârziere, următoarele sume nu au putut fi angajate în 2014 și nici reportate în 2015: 11 216 187 326 EUR în prețuri actuale din alocarea aferentă fondurilor structurale și Fondului de coeziune, 9 446 050 652 EUR în prețuri actuale din alocarea aferentă Fondului european agricol pentru dezvoltare rurală și Fondului european pentru pescuit și afaceri maritime și 442 319 096 EUR din alocarea aferentă Fondului pentru azil, migrație și integrare și Fondului pentru securitate internă. (3) Prin urmare, anexa la Regulamentul (UE, Euratom) nr. 1311/2013 al Consiliului ar trebui revizuită prin transferarea creditelor de angajament care nu au fost utilizate în 2014 către anii ulteriori pentru subrubrica 1b, rubrica 2 și rubrica 3. În acest scop, valorile exprimate în prețuri actuale ar trebui transformate în valori exprimate în prețuri corespunzătoare anului 2011. (4) Prin urmare, Regulamentul (UE, Euratom) nr. 1311/2013 ar trebui modificat în mod corespunzător, ADOPTĂ PREZENTUL REGULAMENT: Articolul 1 Anexa la Regulamentul (UE) nr. 1311/2013 se înlocuiește cu textul din anexa la prezentul regulament. Articolul 2 Prezentul regulament intră în vigoare în a treia zi de la data publicării în Jurnalul Oficial al Uniunii Europene. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Consiliu Președintele [1] JO L 347, 20.12.2013, p. 884. [2] Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1). [3] Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1081/2006 al Consiliului (JO L 347, 20.12.2013, p. 320). [4] Atât în cazul reportării, cât și în cazul transferului de credite de angajament din 2014 în 2015, angajamentul bugetar va fi realizat în 2015. Prin urmare, termenul n+3 pentru fondurile ESI se va deplasa în mod corespunzător, de la sfârșitul lui 2017 la sfârșitul lui 2018. Termenul n+2 pentru AMIF și FSI se va deplasa în consecință, de la sfârșitul lui 2016 la sfârșitul lui 2017. [5] Comunicare a Comisiei către Consiliu și către Parlamentul European: Ajustare tehnică a cadrului financiar pentru 2015 în funcție de evoluția VNB (articolul 6 din Regulamentul nr. 1311/2013 al Consiliului de stabilire a cadrului financiar multianual pentru perioada 2014-2020), COM(2014) 307 final, 28.5.2014. [6] Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884). ANEXE CADRUL FINANCIAR MULTIANUAL (UE-28)